“O‘ZBEKNEFTGAZ” MXK KORXONALARINI BURG‘ULASh QURILMALARI VA 3D SEYSMIK QIDIRUV KOMPLEKSLARI BILAN JIHOZLASh” INVESTITSIYa LOYIHASINI AMALGA OShIRISh ChORA-TADBIRLARI TO‘G‘RISIDA

O‘zbekiston Respublikasi Prezidentining 2006-yil 29-sentabrdagi PQ-478m-sonli qaroriga muvofiq hamda geologiya-qidiruv ishlarini o‘tkazish va chuqur hamda qiya-gorizontal quduqlarni burg‘ulab uglevodorodlar qazib olishning zarur darajasiga erishishni ta’minlash maqsadida:
 1. “O‘zbekneftgaz” Milliy xolding kompaniyasining Xitoy Xalq Respublikasi (XXR) Hukumatining eksport kreditlaridan foydalangan holda “O‘zbekneftgaz” MXK korxonalarini burg‘ulash qurilmalari va 3D seysmik qidiruv komplekslari bilan jihozlash” loyihasini amalga oshirish haqidagi taklifiga rozilik berilsin.
 2. Quyidagilar ma’lumot uchun qabul qilinsin:
 “O‘zgeoburneftgaz” aksiyadorlik kompaniyasi tomonidan konkurs tanlovi yakunlari bo‘yicha Xitoy kompaniyalari bilan umumiy miqdori 209,1 mln. dollarlik, shu jumladan “China Petroleum Technology & Development Corporation, CPTDC” bilan qiymati 203,0 mln. dollarlik burg‘ulash qurilmalari va maxsus texnika yetkazib berish, “China National Machinery Industry Corporation, SINOMACH” bilan qiymati 6,1 mln. dollarlik sementlashtiruvchi agregatlarni yetkazib berish to‘g‘risida 1-ilovaga muvofiq shartnomalar tuzildi;
 seysmik qidiruv uchun uskunalarni xarid qilish, 2-ilovaga muvofiq, “O‘zbekneftgaz” MXKning shaxsiy mablag‘lari hisobidan, belgilangan tartibda amalga oshiriladi.
 3. Belgilansinki, 1-ilovaga muvofiq, umumiy qiymati 209,1 mln. dollar bo‘lgan burg‘ulash uskunalari, shuningdek, maxsus texnikani yetkazib berish shartnomalarini moliyalashtirish quyidagicha amalga oshiriladi:
 umumiy qiymatning 85 foizi O‘zbekiston Respublikasi Tashqi iqtisodiy faoliyat milliy banki krediti hisobidan — XXR Eksimbankining 15 yil muddatga, shu jumladan 5 yil imtiyozli davr bilan beriladigan 177,6 mln. dollar miqdordagi kredit mablag‘larini qayta moliyalashtirish yo‘li bilan;
 31,5 mln. dollar miqdoridagi 15 foizi — “O‘zbekneftgaz” MXKning shaxsiy mablag‘lari hisobidan.
 4. Quyidagilar:
 “O‘zbekneftgaz” MXK korxonalarini burg‘ulash qurilmalari va 3D seysmik qidiruv komplekslari bilan jihozlash” loyihasi texnik-iqtisodiy hisob-kitoblarining asosiy texnik-iqtisodiy parametrlari 3-ilovaga muvofiq;
 “O‘zbekneftgaz” MXK korxonalarini burg‘ulash qurilmalari va 3D seysmik qidiruv komplekslari bilan jihozlash” loyihasi bo‘yicha XXR Eksimbanki kreditini to‘lash prognoz jadvali 4-ilovaga muvofiq tasdiqlansin.
 5. Belgilansinki:
 “O‘zbekneftgaz” MXK kredit mablag‘laridan maqsadli va samarali foydalanish, shuningdek qabul qilingan texnik-iqtisodiy hisob-kitob ko‘rsatkichlari bo‘yicha loyihaning o‘z vaqtida amalga oshirilishi uchun javobgar bo‘lgan ijro etuvchi organ hisoblanadi;
 XXR Eksimbanki kreditiga xizmat ko‘rsatish bo‘yicha asosiy qarzni uzish, foizlar, komissiyalar va boshqa xarajatlarni to‘lash “O‘zbekneftgaz” MXKning shaxsiy mablag‘lari hisobidan amalga oshiriladi.
 6. O‘zbekiston Respublikasi Tashqi iqtisodiy faoliyat milliy banki mazkur loyihani moliyalashtirish uchun:
 XXR Eksimbanki bilan yakka tartibdagi qarz bitimini tuzsin;
 XXR Eksimbankining qarz mablag‘larini qayta moliyalashtirish bo‘yicha “O‘zbekneftgaz” MXK bilan kredit shartnomalari tuzsin.
 7. O‘zbekiston Respublikasi moliya vaziri XXR Eksimbankiga yakka tartibdagi qarz bitimi bo‘yicha tasdiqnoma-xatni belgilangan tartibda berishga vakil etib tayinlansin.
 8. XXR Eksimbanki, mazkur qarorda ko‘rsatib o‘tilgan Xitoy sug‘urta agentliklari va kompaniyalari mazkur Loyihani amalga oshirish doirasida O‘zbekiston Respublikasi hududida to‘lov manbaidan olinadigan foyda solig‘i to‘lashdan ozod etilsin.
 9. O‘zbekiston Respublikasi Tashqi ishlar vazirligi “O‘zbekneftgaz” MXKning talabnomalariga ko‘ra Loyihani amalga oshirishda ishtirok etayotgan xorijiy mutaxassislarning kirish vizalari konsullik yig‘imi va boshqa yig‘imlar undirib olinmasdan belgilangan tartibda rasmiylashtirilishini ta’minlasin.
 10. O‘zbekiston Respublikasi Ichki ishlar vazirligi “O‘zbekneftgaz” MXKning talabnomalariga ko‘ra Loyihani amalga oshirishda ishtirok etayotgan xorijiy mutaxassislarga ko‘p martalik vizalar berish va ularning muddatini uzaytirish, shuningdek vaqtincha ro‘yxatda turish va uning muddatini uzaytirishni ta’minlasin hamda ular davlat boji to‘lashdan ozod qilinsin.
 11. Mazkur qarorning ijrosini nazorat qilish O‘zbekiston Respublikasi Bosh vaziri Sh.M. Mirziyoyev zimmasiga yuklansin.